履齋先生下頒參附往體以謝
作者：陳起
朝代：宋

paragraphs: 有客號奚毒，西來自赤水。
外負炎炎氣，內存溫粹美。
當年楊天惠，夸大不絕齒。
解后段氏子，即之殊可喜。
却邪廼素心，調中古無比。
世仰大醫王，民瘼咨朝市。
二子願託身，赴湯任驅使。
興憐維摩老，遣前護衰毀。
病魔亟退舍，怡然得安壘。
緬想蓄牛溲，陋哉子韓子。
既非瞑眩劑，厥疾無瘳理。
一念衛生恩，百拜額加子。